સેકન્ડ ક્લાસવાળાને આવો અન્યાય કરનારો સમાજ ભૂલે છે કે વાસ્તવમાં કોઇપણ સમાજમાં આ સેકન્ડ ક્લાસ લાવનારાઓ જ બહુમતીમાં હોય છે. ફર્સ્ટક્લાસવાળા તો પાંચ-દસ ટકા હોય છે, નાપાસ થનારા દસ-વીસ ટકા હોય છે. પરંતુ, બાકીના 60-70 ટકા તો સેકન્ડ ક્લાસના ડબ્બામાં જ ગોઠવાઇ ગયા હોય છે. આ પરગજુ વિદ્યાર્થીઓ નાપાસ ન થયા એ જ દર્શાવે છે કે તેઓ ફર્સ્ટ ક્લાસ લાવવાને કાબિલ હતા જ. પરંતુ, તેમણે ‘ભાર વિનાનું ભણતર’નો સિદ્ધાંત સાચા અર્થમાં ચરિતાર્થ કર્યું હોય છે. ફર્સ્ટક્લાસવાળા ભણેશરીઓ કે નાપાસ થનારા બેપરવા લોકોએ નહીં પણ આ સેકન્ડક્લાસવાળાઓએ જ સ્કૂલ કે કોલેજ લાઇફની અસ્સલ મજાઓ માણી હોય છે.